舟中買雙鱖魚
作者：楊萬里
朝代：宋

paragraphs: 金陵城中無纖鱗，一魚往往重六鈞。
脊梁專車尾梢雲，肉如大武千秋筋。
小港阻風泊烏舫，舫前漁艇晨收網。
一雙白錦跳銀刀，玉質黑章大如掌。
洞庭棖子青欲黄，香膚作線醯作漿。
供儂朝喫復晚喫，秃尾槎頭俱避席。
可憐秋浦好秋山，儂眼未飽即北還。
江神挈月作團扇，一夜揮風卷波面。
留儂看山仍看江，更薦鮮魚庖玉霜。
江神好意那可忘，江神惡劇那可當。